"VARLIUKŲ" GRUPĖS VAIKAI K. PRANIAUSKAITĖS VIEŠOJOJE BIBLIOTEKOJE
Telšių lopšelio-darželio "Berželis" priešmokyklinės grupės "Varliukai" vaikai lankėsi Telšių K. Praniauskaitės bibliotekoje, vaikų skyriuje.
Šiame, technologijų amžiuje, kai net knygas galima skaityti ekrane, pamirštama popierinės knygos reikšmė vaiko gyvenime. Mokome vaikus pažinti raides, jas jungti į skiemenis, skiemenis bandyti jungti į žodelius. Atsiranda noras "skaityti" iliustracijas, jas sieti su žodžiu. Grupėje turimos knygutės jau "perskaitytos", todėl pasiūlėme vaikams apsilankyti miesto bibliotekoje.
Bibliotekos darbuotojos supažindino vaikus su knygų žanrais, turimos literatūros įvairove, technologijomis. Vaikai sužinojo, kad vartant knygutes lavėja įvairūs pojūčiai: rega, klausa, lytėjimas ir net uoslė. Patys kūrė interaktyvius paveikslėlius, žaidė relaksaciniuose kampeliuose. Išeidami iš bibliotekos kalbėjo, kad būtinai sugrįš čia su tėveliais. Puiku! Tikslas pasiektas!
Stanislava Balčiūnienė,
priešmokyklinio ugdymo mokytoja